**Կարո Արմեն**

*Հայաստանի մանուկներ հիմնադրամի (COAF) հիմնադիր*

Ծնվել է 1953թ․ Թուրքիայում, 17 տարեկանում տեղափոխվել է ԱՄՆ: Սկսելով բանկային կրտսեր պաշտոններից, առաքիչի աշխատանքից՝ նա մի քանի տարում կարողացել է հաջողության հասնել, ինչը հնարավորություն է տվել նրան շարունակելու կրթությունը և օգտվելու ԱՄՆ-ի ընձեռած կրթական և ձեռնարկատիրական լայն դաշտից:

1978 թ. վաստակել է իր առաջին մեծ գումարը՝ ի ցույց դնելով իր արտառոց բիզնես ջիղը: Գիտական աստիճան է ստացել Նյու Յորքի համալսարանում՝ ֆիզիկական քիմիայի ասպարեզում։ Հիմնել է կենսատեխնոլոգիական «Աջենուս» ընկերությունը:

Գիտության, ձեռներեցության և բարեգործության բնագավառներում թե՛ ԱՄՆ-ի, թե՛ հայաստանյան տարբեր կառույցների կողմից արժանացել է բազմաթիվ մրցանակների և պարգևների՝

* Ellis Island պատվո մեդալը (2004թ.)՝ Հայաստանում գործադրած իր մարդասիրական ջանքերի, ինչպես նաև ամերիկյան հասարակությունում ունեցած ներդրումների համար,
* «Սաբին հումանիտար» բարձր մրցանակը (2006թ.)՝  Սաբինի Վակցինայի ինստիտուտի կողմից՝ կենսատեխնոլոգիական և առաջադիմական բժշկական հետազոտությունների ոլորտում իր ունեցած նվաճումների համար,
* ՀՀ  Վարչապետի պատվո մեդալը (2007թ.)` Հայաստանի գյուղական վայրերի վերականգնման գործում նշանակալի ներդրումներ ունենալու համար:
* 2013թ. ՀՀ Նախագահ Սերժ Սարգսյանի հրամանագրով Հանրապետության տոնի առթիվ դոկտոր Արմենը պարգևատրվել է Մխիթար Հերացու մեդալով՝ Հայաստանի Հանրապետության առողջապահության զարգացմանը մատուցած ծառայությունների, բարձր մասնագիտական, գործնական աշխատանքի, ինչպես նաև նշանակալի բարեգործական գործունեության համար:
* 2016թ. արժանացել է ԱՄՆ-ի «Տարվա ներգաղթյալ ձեռներեց» մրցանակին: